ORDE do 19 de febreiro de 2008 pola que se clasifica como de interese social a Fundación Juan Francisco Guerra Guerra.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 29/02/2008

Visto o expediente de clasificación da Fundación Juan Francisco Guerra Guerra, con domicilio en Viana do Bolo (Ourense).
Supostos de feito:
1. Francisco Guerra Guerra, na súa condición de presidente do padroado da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Juan Francisco Guerra Guerra foi constituída en escritura pública outorgada en Allariz, o día quince de xuño de dous mil sete, ante o notario Francisco Javier Fernández González, co número de protocolo seiscentos vinte e un, por Juan Francisco Guerra Guerra, Raúl Guerra Fernández e Ana Guerra Fernández, que interveñen no seu propio nome e dereito.
3. A fundación, segundo establece o artigo seis dos estatutos, ten por obxecto, entre outros e en especial, centrar as súas actividades no sector comprensivo das seguintes áreas: agraria, forestal, gandeira, alimentaria e de mellora ambiental do medio rural:
-Contribuír ao desenvolvemento do medio rural, a través de diversas accións, programas e proxectos e de educación para o desenvolvemento, formación das persoas, asistencia técnica e promoción agraria, tomando estas palabras no seu máis amplo sentido.
-A explotación agrícola dos predios patrimoniais transmitidos polos fundadores; o aproveitamento de todos os demais bens que lles pertenzan e, sobre todo, o cultivo das hortas, prados, arboredo de todas clase e o coidado do gando de calquera especie.
-O establecemento de explotacións experimentais, para o ensino, divulgación e promoción de toda clase de técnicas, ciencias e industrias agrícolas, forestais e gandeiras; os labores prácticos que as explotacións e industrias rurais exixen e toda clase de coñecementos teóricos e prácticos relacionados con eles.
-Investigación, experimentación e cooperación na busca de novas formas de desenvolvemento rural sustentable, mediante o aproveitamento dos recursos naturais e a actividade do home no medio.
4. O padroado da fundación estará integrado por Juan Francisco Guerra Guerra como presidente, Ana Guerra Fernández como vicepresidenta e Raúl Guerra Fernández como tesoureiro.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese social da Fundación Juan Francisco Guerra Guerra, dado o seu obxecto e finalidade, polo que, cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese social e a súa adscrición á Consellería do Medio Rural.
Fundamentos de dereito:
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día dezoito de febreiro de dous mil oito.
Vista a Constitución española de 1978; o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese social a Fundación Juan Francisco Guerra Guerra e adscribila á Consellería do Medio Rural, que exercerá plenamente o protectorado sobre ela.
Santiago de Compostela, 19 de febreiro de 2008.
José Luis Méndez Romeu
Conselleiro de Presidencia, Administracións Públicas e Xustiza